section_heading: Policijska i politička karijera
paragraph_text: Policijsku karijeru Leutar je započeo kao prometni policajac. Kasnije je zaposlen u Službi državne sigurnosti, a sve do 1992. bio je načelnik Sarajevske kriminalne policije. Nakon što se Bosna i Hercegovina izdvojila iz SFR Jugoslavije 1992., Leutar je postao član Hrvatske demokratske zajednice Bosne i Hercegovine. Imenovan je zamjenikom Policijske uprave Travnik te je imenovan zapovjednikom tamošnje brigade Hrvatskog vijeća obrane, mijenjajući Ivicu Stojaka kojeg su ubili mudžahedini. Ujedno je vršio i dužnost predsjednika HDZ-ovog odbora u Sarajevu. Imenovan je načelnikom sektora za poslove policije u Ministarstvu unutarnjih poslova u Vladi Hrvatske Republike Herceg-Bosne, a kasnije je postao pomoćnik za policijske poslove ministra unutarnjih poslova Valentina Ćorića, te poslije i njegov zamjenik.